પાળેલા કૂતરાનું સ્થાન એક પરિવારના બાળક જેટલું જ મહત્વનું હોય છે. એને રમાડવામાં આવે છે, એને ફરવા લઈ જવામાં આવે છે, એને ખવડાવવામાં આવે છે, બધું જ બાળકની જેમ. બાળકની જેમ જ મહેમાનો આગળ કૂતરાના શો પણ થતાં હોય છે, જેમાં કૂતરું કવિતા કે ફિલ્મનું ગીત ગાવા સિવાયના મોટાં ભાગના બાળક કરે એવા ખેલ કરી બતાવે છે. નાની સાઇઝનું કૂતરું હોય તો એને બાળકની જેમ ઊચકીને ફેરવવામાં આવે છે. બાળકની જેમ એને રસી મુકાય છે. એ હીંચકા ખાય છે. ફ્રીઝ્બી રમે છે. એ એસીમાં સુવે છે. તો કૂતરું કારમાં પાછલી સીટમાં બેસી બારીમાંથી માથું બહાર કાઢી લોકોને ચોંકાવી પણ દે છે. જો કે કૂતરાને ટયુશને કે સ્કુલે જવું નથી પડતું, એ કૂતરાનું સદભાગ્ય છે. રૂપાળી સ્ત્રીઓને કૂતરાને ફરવા લઈ જતી કે રમાડતી જોઈ ઘણાં પુરુષો આવા સદનસીબ કૂતરાનાં સદભાગ્યની ઈર્ષ્યા કરતાં પણ જોવા મળે છે.